KIRJALLINEN KYSYMYS E-1228/01 esittäjä(t): José Ribeiro e Castro (UEN) komissiolle. EU:n ja Marokon kalastussopimusneuvotteluiden kariutuminen ja yhteistyö Marokon kanssa.



Virallinen lehti nro 318 E , 13/11/2001 s. 0225 - 0226



KIRJALLINEN KYSYMYS E-1228/01 esittäjä(t): José Ribeiro e Castro (UEN) komissiolle (26. huhtikuuta 2001) Aihe: EU:n ja Marokon kalastussopimusneuvotteluiden kariutuminen ja yhteistyö Marokon kanssa Fernando Fernandez Martínin kysymykseen E-2594/00(1) antamassaan vastauksessa komission jäsen Christopher Patten vahvisti, että Marokolle myönnetty tuki pelkästään MEDA-ohjelmasta oli 630,29 miljoonaa euroa kaudella 1996-99, eli noin 157,5 miljoonaa euroa vuodessa tällä nelivuotiskaudella. Yhteisön kehitysyhteistyöohjelmista Marokolle tällä hetkellä annettavan taloudellisen tuen määrää ei tiedetä tarkkaan, mutta oletettavasti tuki ei ole ainakaan pienentynyt näistä summista. Portugalin lehdistön mukaan EU:n ja Marokon kalastussopimusneuvotteluiden epäonnistuminen johtui ratkaisevasti siitä, että Marokon hallitus vaati 5 miljardia escudoa enemmän korvauksia vuosittain kuin mihin komissio oli valmis suostumaan. Tämä 5 miljardin escudon ero on euroina 24,9 miljoonaa, eli huomattavasti vähemmän kuin EU:n vuosittain Marokolle antaman tuen määrä. On ymmärrettävää, että maa, tässä tapauksessa Marokko, päättää korottaa neuvotteluissa omien luonnonvarojensa hintaa, se kuuluu itsemääräämisoikeuteen. Tällaisia kansainvälisiä sopimuksia tekevä maa vähentää kuitenkin samassa määrin omaa riippuvuuttaan ja ulkoisen avun tarvettaan. Näin ollen Marokon vaatimuksiin suostuminen olisi voitu korvata supistamalla huomattavasti, vähintään yhtä paljon, yhteisön kehitysyhteistyöohjelmista annettavaa apua. Tällainen politiikka olisi sitäpaitsi oikeaa: lisää riippumattomuutta luonnonvarojen arvon nousun myötä ja vähemmän tarvetta ulkoiseen apuun. Toisaalta tiedetään, että kalastussopimusneuvottelujen kariutuminen on aiheuttanut vakavia taloudellisia ja yhteiskunnallisia seurauksia Portugalin ja Espanjan kalastajille ja talouselämälle. Yhteisön kehitysyhteistyöohjelmat perustuvat juuri kansainväliseen solidaarisuuteen, jonka tarvetta ei voi kiistää, erityisesti kun kyseessä on naapuri- ja ystävämaa Marokon kuningaskunta ja sen kansa. Komission ja muiden yhteisön toimielinten ensisijainen tehtävä on kuitenkin olla solidaarinen EU:n omia kansalaisia kohtaan, jotka ovat tässä tapauksessa kärsineet vakavasti. Onko komissio neuvotellut tinkimättä Marokon kuningaskunnan kanssa puolustaen EU:n intressejä ja edustaen Portugalin ja Espanjan kalastajia? Entä onko se pannut vaakakuppiin toisaalta Marokon esittämät taloudelliset korvausvaatimukset kalastussopimuksesta ja toisaalta yhteisön kehitysapuohjelmista antaman taloudellisen tuen? Jos ei, niin miksi? (1) EYVL C 113 E, 18.4.2001, s. 128. Christopher Pattenin komission puolesta antama vastaus (13. kesäkuuta 2001) Euroopan yhteisö teki Marokon kuningaskunnan kanssa assosiaatiosopimuksen, joka tuli voimaan 1. maaliskuuta 2000. Sopimuksessa määrätään näiden kahden osapuolen välisen pitkäaikaisen vapaakauppa-alueen perustamisesta. Sopimuksen täytäntöönpanoon liittyvä tariffien poisto merkitsee toisaalta Marokon markkinoiden asteittaista vapauttamista, mistä hyötyisivät myös yhteisön toimijat, mutta toisaalta se vaatii Marokon tuotantosektorilta suuria ponnisteluja, jotta se pärjäisi eurooppalaisessa kilpailussa. MEDA-ohjelma laadittiin auttamaan Marokkoa sen talouden kohentamiseksi vapaakauppaan siirtymisen aikana. Tässä yhteydessä on kuitenkin syytä muistaa, että tariffien poisto on merkinnyt assosiaatiosopimuksen voimaantulosta lähtien Marokon vuosittaisen budjetin pienenemistä lyhyen ajan kuluessa. Budjettia tasoittaa hiukan MEDA-ohjelma, joka ottaa huomioon yhteisön käytettävissä olevat varat, jotka on tarkoitettu yhteistyöhön unionin ulkopuolisten maiden kanssa. Yhteisön ja Marokon väliset suhteet ovat osoitus molemminpuoleisesta tahdosta yhdentyä taloudellisesti, mikä on molempien edun mukaista. Yhteistyö kalastuksen alalla on yksi tärkeistä yhteistyöaloista yhteisön ja Marokon välillä. Kalastussopimusneuvotteluissa komissio otti huomioon kaikki Eurooppaa koskevat edut Marokkoon liittyvissä suhteissa.